Norin monolog

(Dolazi na pozornicu i govori): Ah, kako je divno živjeti i biti sretan! (Podiže se i ide prema publici) Želi li netko malo ušećerenih badema? Moram ih uvijek skrivati od Torvalda! Oh, nisam se predstavila, ja sam Nora Helmer, supruga Torvalda Helmera. Helmera, visokog bankovnog činovnika. Mi živimo u sretnom, sretnom braku! Torvald me zove svojom ptičicom rasipnicom…. (i dalje sretno i zaneseno gleda ukoso u daljinu razmišljajući o svom braku) … ona koja odmah sve raspe i protrati (smijeh) Jao, Torvalde, da samo znaš koliko izdataka imamo mi ševe i vjeverice… kad bi ti samo znao koliko tvoja vjeverica noću prepisuje da zaradi novac.

A tako mi smeta kad svi misle da nisam ni za što ozbiljno (obraća se publici) a, znate, kad je Torvald bio bolestan, bila sam tako zabrinuta… morala sam nešto učiniti da mu pomognem, i tako… sama sam pribavila novac jer mi otac nije htio ništa posuditi. *Žena bez muževe privole ne može uzajmiti novac, ni najmanju svotu! Može imati problema sa zakonom!* (podiže se i ozbiljno) Žena bez muža MOŽE pozajmiti novac, ako treba može krivotvoriti i potpis za jamstvo!

A tko zna, da ga nisam pozajmila, mogla sam do njega doći i drukčije … možda od nekog obožavatelja! Tko zna, da sam lijepo zamolila doktora Ranka, možda bi mi ispunio želju…(neka zavodnička gesta)

(Kao da se pravda) Uostalom, toliko sam puta ozbiljno molila Torvalda da pozajmimo, uvjeravala ga da moramo otputovati u Italiju radi njegovog zdravlja, a on je rekao *da on nipošto ne želi stavljati sebe u poziciju da nekome bude dužan i da nikako ne smije popustiti mojim ćudima i hirovima,*

Ja sam u tome svemu htjela sačuvati njega, zašto on to ne vidi?

. Koliko sam ga samo molila da sačuva Krogstadovo mjesto, strepila da se ništa ne sazna, molila Boga da ne dobije ono pismo - da sačuvam sebe, da, ali i njega i djecu… (ozbiljno prema publici) U međuvremenu je doznao istinu o potpisu i novcu. I ozbiljno sam mislila, evo, ipak će razumjeti da nisam samo slatka mala ženica, sada će shvatiti da i ja mogu voditi ozbiljnu brigu o obitelji. Je li moje mučno noćno prepisivanje za njegovo zdravlje za njega zaista samo neka neozbiljna igra? Hoće li on ikada shvatiti da je za mene naša ljubav iznad zakona koji mu je toliko važan? (ljutnja) Da nisam ševica, da nisam njegova ptica pjevica, lutkica, vjeverica! Dosta mi je braka u kojem cvrkućem! Dosta mi je tvojih savjeta, tvojih preporuka, tvoje zaštite!

(Tiše) Hoću brak u kojem mogu o z b i lj n o razgovarati. Hoću biti tvoja žena, a ne ženica, hoću biti majka, a ne majčica svojoj djeci! Hoću biti čovjek.

Ja sam Nora. I nisam ničija lutka.

 Marija Krilanović, 3. r.